En blomsterudstilling i Hurup er blevet lukket, da en brandteknisk redegørelse mangler. Det har fået Torsten Schack Pedersen (V) til at kontakte Indenrigs- og Boligminister, Kaare Dybvad (S), for at gøre opmærksom på, at lovgrundlaget giver problemer for lokale arrangementer. - Når man sidder og læser loven, så handler det om rækkehuse og plejehjem, og ikke midlertidige udstillinger i en lagerhal, siger Torsten Schack Pedersen. Kaare Dybvad fastslår, at han ikke har lovhjemmel til at give en dispensation til den specifikke udstilling i Hurup. I et skriftligt svar på Torsten Schack Pedersens henvendelse, skriver Kaare Dybvad følgende: - Jeg vil derfor bede Bolig- og Planstyrelsen om at undersøge, hvad der er op og ned for de indendørs arrangementer, og om det i så fald er muligt at lempe på reglerne uden at gå på kompromis med sikkerheden. Torsten Schack Pedersen understreger, at man ikke skal gå på kompromis på brandsikkerheden. Han mener dog, at reglerne er så firkantede, at de er umulige at finde ud af. - De her regler skal jo have et serviceeftersyn, fastslår han. Episoden må ikke gentage sig Torsten Schack Pedersen håber på, at der findes en løsning for blomsterudstillingen nu og her, men også at lignende episoder ikke gentager sig. - Vi skal være sikre på, at reglerne ikke gør det fuldstændigt umuligt at afholde sommerens arrangementer, siger Torsten Schack Pedersen. Kaare Dybvad har da også planer om at kigge lovgrundlaget igennem. - Det eneste jeg kan sige, er, at jeg som minister ikke kan lave en dispensation, men om der kan findes en løsning mellem Bolig- og Planstyrelsen og Thisted Kommune, det ved jeg ikke, siger ministeren, der har indkaldt ordførerne til et møde i næste uge, hvor reglerne skal gennemgås.

Referat:
En blomsterudstilling i Hurup er blevet lukket, da en brandgodkendelse ikke er i orden. Indenrigs- og Boligminister, Kaare Dybvad (S), er nu gået ind i sagen.